Ikeys bevestig aanstelling van tussentydse visekanselierDie Universiteit van Kaapstad. (Foto: Facebook) Die raad van die Universiteit van Kaapstad het aangekondig dat emeritus professor Daya Reddy as tussentydse visekanselier aangestel is. Reddy sal in dié pos aanbly totdat ŉ nuwe visekanselier verkies word om prof. Mamokgethi Phakeng te vervang. Die besluit is op 6 Maart 2023 geneem tydens ŉ spesiale raadsvergadering ná gesprekke met onderskeidelik die senaat op 2 Maart en die raad van die institusionele forum op 3 Maart bekom is. “Prof. Reddy sal van Dinsdag, 14 Maart 2023, amptelik sy pligte uitvoer,” het Babalwa Ngonyama, voorsitter van die UK-raad, gesê. “Hy sal in dié posisie aanbly totdat ŉ nuwe visekanselier aangewys is.” Reddy het byna sy hele akademiese loopbaan by die UK deurgebring. Met sy aftrede in 2020 was hy SA navorsingsvoorsitter in rekenaarmeganika. Hy geniet plaaslik en internasionaal erkenning as navorser en het al verskeie toekennings ontvang vir sy akademiese werk. Hy is outeur en/of mede-outeur van meer as 200 publikasies en was toesighouer van meer as 70 doktors- of meestersgraadstudente. Hy het al in ŉ rits bestuurs- en leierskapsposisies by die UK gedien, as departementshoof, dekaan van die fakulteit wetenskappe vir sewe jaar en van 1999 tot 2021 as direkteur van die Sentrum vir Navorsing in Rekenaar- en Toegepaste Meganika. Hy het al drie keer waargeneem as adjunk-visekanselier. Hy het ook plaaslik en internasionaal leierskapervaring. “Ons bedank prof. Reddy dat hy homself beskikbaar gestel het vir dié rol en verwelkom hom hartlik terug by die UK,” het Ngonyama bygevoeg. Maroela Media het vroeër berig dat Phakeng op 3 Maart amptelik uit haar pos as rektor getree het. Dít hangende ŉ ondersoek na bewerings dat Phakeng en haar raadsvoorsitter, Babalwa Nhonyama, direkteure van die universiteit en die senaat mislei het oor die werklike rede waarom prof. Lis Lange, viserektor van onderrig en leer, in Mei verlede jaar met onmiddellike inwerkingtreding bedank het. Dié ondersoek duur steeds vooort. Phakeng het met ŉ yslike pakket van R12,5 miljoen weggestap.